Viðmið um tekjur og eignir leigutaka Bjargs hækka Hámarksviðmið um tekjur og eignir leigutaka hjá Bjargi íbúðafélagi hækka í kjölfar breytinga sem Alþingi gerði á lögum um almennar íbúðir . Breytingarnar tóku gildi í byrjun janúar . Fagna ber þessum breytingum sem munu veita fleiri einstaklingum og fjölskyldum kost á hagkvæmu og öruggu leiguhúsnæði . Opið er fyrir skráningar samkvæmt nýju tekjuviðmiði á vef Bjargs . Þá munu virkir umsækjendur sem áður höfðu fengið höfnun vegna of hárra tekna eða eigna , en falla nú undir ný viðmið , fá boð um íbúð eftir því sem þær standa til boða . Hámarksviðmið eru nú eftirfarandi : 6.420 þúsund krónur á ári , fyrir skatta ( eða 535 þúsund krónur á mánuði ) fyrir hvern einstakling . 8.988 þúsund krónur á ári , fyrir skatta ( eða 749 þúsund krónur á mánuði ) fyrir hjón og sambúðarfólk . 1.605 þúsund krónur á ári , fyrir skatta ( eða 133.750 krónur á mánuði ) fyrir hvert barn eða ungmenni að 20 ára aldri sem býr á heimilinu . Þá má heildareign heimilis ekki vera hærri en 6.930 þúsund krónur . Á næstu dögum og vikum mun Bjarg opna fyrir umsóknir á fjórum nýjum stöðum ; í Hraunbæ , á Kirkjusandi , í Silfratjörn í Úlfarsárdal og í Guðmannshaga á Akureyri . Nú þegar er opið fyrir umsóknir vegna leiguíbúða í Þorlákshöfn . Nánari upplýsingar um nýjar íbúðir og skilyrði fyrir úthlutun má finna á vef Bjargs . Nánar um þessar breytingar má lesa á vef BSRB